**Predkladacia správa**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 50/2002 Z. z. o úhrade za dobývací priestor, úhrade za vydobyté nerasty a o úhrade za uskladňovanie plynov alebo kvapalín v znení neskorších predpisov (ďalej len „návrh nariadenia vlády“) predkladá minister hospodárstva SR ako iniciatívny materiál.

Cieľom návrhu nariadenia vlády je spresniť označenie druhov nerastov v prílohe č. 2 nariadenia vlády č. 50/2022 Z. z., čím sa odstráni nesúlad tohto označenia s označením vyhradených nerastov v zákone č. 44/1988 Zb. o ochrane a využití nerastov (banský zákon) v znení neskorších predpisov. Rovnako sa odstránia pochybnosti pri jednotlivých sadzbách za vydobyté nerasty podľa druhu nerastu a navýšia sa zdroje v Environmentálnom fonde na uskutočňovanie štátnej podpory.

Návrh nariadenia vlády zároveň napĺňa odporúčanie Najvyššieho kontrolného úradu Slovenskej republiky, ktorý v Správe o výsledku kontroly 2020 „Ochrana a využitie vybraného nerastného bohatstva“ odporučil v banskej legislatíve vykonať zmeny smerujúce k uplatňovaniu definovaných priorít ochrany nerastného bohatstva, prehodnotiť spôsob úhrad za jeho využívanie a odstrániť v nej nejednoznačnosť a terminologickú nekonzistentnosť.

Materiál obsahuje návrh na zrušenie úlohy č. 2 v mesiaci december z Plánu legislatívnych úloh vlády SR na rok 2022 schváleného uznesením vlády SR č. 15 z 12. januára 2022 - „Návrh zákona, ktorým sa mení a dopĺňa zákon č. 44/1988 Zb. o ochrane a využití nerastného bohatstva (banský zákon) v znení neskorších predpisov“, keďže odporúčanie Najvyššieho kontrolného úradu Slovenskej republiky sa realizuje prostredníctvom navrhovaného nariadenia vlády.

Návrh nariadenia vlády nie je predmetom vnútrokomunitárneho pripomienkového konania.

Dátum nadobudnutia účinnosti nariadenia vlády sa navrhuje na 1. júla 2023.